**Dansk industrivaskeris mål er at vaske 100 % med regnvand og genanvendt vand**

**Lige nu arbejder Berendsens vaskeri i Holbæk målrettet på, at alt vaskeriets vaskevand i fremtiden skal komme fra regnvand eller genanvendt vand. De første innovative delprojekter viser overraskende gode resultater – og nu, hvor vaskeriet har fået ”ja” til at koble sig på det lokale forsyningsselskabs regnvandsanlæg, kan visionen om at blive ”det drikkevandsløse vaskeri” forhåbentlig blive ført ud i livet allerede om få år.**

**Visionen er at blive ”det drikkevandsløse vaskeri” i 2020**

Berendsen har i mange år vasket med blødt vand, der er mere miljøvenligt og effektivt i vaskeprocessen. Som Driftschef, Kim Thorsøe fortæller, er det én af årsagerne til, at Berendsens vaskeri i Holbæk nu har sat sig det ambitiøse mål, at vaskeriets vaskevand i fremtiden skal komme primært fra regnvand:

*”Når vi bruger blødt vand, kan vi vaske på en lavere temperatur og med 40-60 % færre kemikalier – så det er helt essentielt for, at vi kan holde vores miljøpåvirkning på et minimum. Men for at vi kan få blødt vand, er vi først nødt til at indkøbe drikkevand, som er hårdt – og dét vand skal vi så efterfølgende bruge mange ressourcer på at bearbejde på vores blødtvandsanlæg, hvilket er absurd, når vi lige så godt kunne bruge regnvand, der fra naturens side er blødt. Når man tænker på, at klimaforandringerne flere steder i verden har skabt mangel på drikkevand, mens vi her i Danmark har fået så meget regn, at landets kloakker flyder over… Ja, så ser vi det som det eneste ansvarlige at gøre alt, hvad vi overhovedet kan, for at udnytte den værdifulde naturressource, regnvandet er.”*

**Innovativt pilotprojekt med lovende resultater**

Som et pilotprojekt opsamler vaskeriet i Holbæk lige nu regnvand fra ca. 400 m2 af vaskeriets tagflade, som bliver brugt til at vaske kasser for en kunde i medicinalbranchen. Vaskeriets solcelleanlæg leverer en stor del af elforbruget til kassevasken, og en laborant måler med faste intervaller regnvandets bakterieindhold både før og efter vask. Som Kim Thorsøe fortæller, viser målingerne flotte resultater:

*”Når vi vasker med regnvand, skal vi naturligvis kunne sikre vores kunder den samme høje, kliniske standard som med drikkevandet. Og resultaterne af pilotprojektet har bevist, at vi ved hjælp af filtre, kemisk desinficering og UVC-lys kan rense regnvandet for samtlige bakterier. Målingerne viser, at alle kolibakterier er døde – vi finder ingen bakterier i slutprocessen overhovedet, så projektet er gået over al forventning.”*

**Et fælles samarbejde om fremtiden**

Under hele processen har Berendsen-vaskeriet i Holbæk samarbejdet tæt med den rådgivende ingeniørvirksomhed, NIRAS A/S og det lokale vandforsyningsselskab, Fors Spildevand Holbæk A/S. Og samarbejdet er en vigtig årsag til, at Kim Thorsøe har fuld tro på, at visionen om at skabe ”det drikkevandsløse vaskeri” vil blive realiseret i fremtiden:

*”Vi kan selvfølgelig ikke gøre os uafhængige af drikkevandet fra den ene dag til den anden. Men nu, hvor pilotprojektet har bevist, at vi kan rense regnvandet for alle bakterier, handler udfordringen dybest set om, at vi skal kunne skaffe nok regnvand til hele vores produktion – og udbygge vores system med flere tanke til opsamling. Derfor er det også afgørende for os, at Fors nu har sagt ”ja” til, at vi kan lægge en ledning fra vores vaskeri ud til forsyningens regnvandsledning i jorden, så vi fremover får adgang til alt det regnvand, vi behøver. Sideløbende har vi samarbejdet med NIRAS og nu også Aquagarden Technologies om at udvikle et endnu mere effektivt system til at genanvende vores procesvand fra vaskemaskinerne, så vi udleder mindst muligt spildevand – ligesom vi tester, om vi kan genanvende energien fra vores tørreprocesser.”*

**Alle Berendsens vaskerier er miljørigtige**

Det er ikke kun vaskeriet i Holbæk – men alle Berendsens vaskerier – der arbejder målrettet med miljøoptimeringer:

* Berendsen renser og genbruger skyllevandet fra de tekstiler, der vaskes på virksomhedens landsdækkende vaskerier
* Vaskerierne arbejder lige nu på at opsamle den varme luft, der udledes fra vaskemaskinerne – og genbruge varmen til at opvarme vaskevandet
* Alle Berendsens vaskerier er svanemærkede – som de eneste indenfor branchen i Danmark

**Blødt vand skåner miljøet og tekstilerne:**

* Om vand er ”blødt” eller ”hårdt” er defineret af vandets kalkindhold
* Det drikkevand, vi i Danmark henter op fra undergrunden, har et højt kalkindhold, og derfor er det hårdt vand mange steder. Omvendt er regnvand blødt vand uden kalk
* Hos Berendsen bliver det hårde drikkevand bearbejdet på blødtvandsanlæg, så vandets kalkindhold reduceres, før det bruges i vaskeprocesserne
* Berendsens vaskerier vasker med blødt vand, fordi det slider mindre på maskiner og tekstiler – og samtidig har det bløde vand en kvalitet, så Berendsen kan vaske på lavere temperatur og med færre kemikalier, til gavn for miljøet